**Klim Sergejevitš Kostin** (ven. Клим Сергеевич Костин; s. 5. toukokuuta 1999 Penza, Venäjä) on venäläinen jääkiekkoilija, joka pelaa NHL-joukkue San Jose Sharksin organisaatiossa. St. Louis Blues varasi Kostinin ensimmäisellä kierroksella 31. pelaajana NHL:n varaustilaisuudessa 2017. Hän on lähtökohtaisesti pelipaikaltaan keskushyökkääjä, mutta Kostin on pelannut viime vuosina enemmän laitahyökkääjänä.

Pelityyli
---------

*The Sports Forecaster* -sivuston mukaan Kostin on isokokoinen, vahva ja tehokas laitahyökkääjä, jolla on hyvät pelintekotaidot, hyvä runko ja vahva liuku. Kostin kykenee pelaamaan vahvasti sekä omassa puolustuspäässä että laitojen läheisyydessä, eikä hän kaihda kontakteja. Kostinilla on myös suhteellisen hyvä pelikäsitys. Hänellä on kuitenkin kehitettävää kokonaisvaltaisessa pelaamisessa ja tasaisuudessa, jotta Kostin voisi ulosmitata täyden potentiaalinsa. Hänen tulisi myös käyttää kokoaan enemmän hyödyksi. Myös loukkaantumiset ovat haitanneet Kostinin kehitystä.

NHL:n Euroopan kykyjenetsintäpäällikkö Göran Stubb on sanonut Kostinista:

> »Hän on lähellä täydellistä pakettia, jossa on hyvä yhdistelmä kokoa ja liikkuvuutta. Hän osaa hienot liikkeet ja harhautukset. Hänellä on todella hyvä laukaus, mutta hän on epäitsekäs ja pystyy rakentamaan maalipaikkoja ketjukavereilleen. Hän pelaa yksinkertaisesti, mutta tehokkaasti.» 
> 
> 

Kostin on luonnehtinut itseään voimahyökkääjäksi ja kertonut ottaneensa pelaamiseensa mallia Patrik Laineesta. Nimettömänä pysynyt NHL:n kykyjenetsijä on verrannut häntä Valeri Nitšuškiniin.

Ura
---

### Seuraura

Kostin on Dizel Penzan kasvatti. Hän muutti vain 12-vuotiaana isoäitinsä luokse Moskovaan ja siirtyi Dinamo Moskovan junioreihin. Kostin toimi kaudella 2015–2016 seuran U17-junioreiden varakapteenina. Hän debytoi samalla kaudella HK MVD Balašihan joukkueessa Venäjän nuorten sarja MHL:ssä, jossa Kostin oli joukkueen kolmanneksi paras pistemies tehoilla 8+13=21.

Kesällä 2016 WHL-joukkue Kootenay Ice varasi Kostinin koko CHL:n varaustilaisuuden ensimmäisenä pelaajana. Hän ei kuitenkaan siirtynyt joukkueeseen, vaan päätti jatkaa kaudella 2016–2017 uraansa Dinamo Moskovan organisaatiossa. Kostin teki seurassa KHL-debyyttinsä vain 17-vuotiaana 15. syyskuuta 2016 HK Sotšia vastaan. Hän sai ottelussa jääaikaa 2.56 minuuttia. Kostin pelasi kauden aikana kahdeksan KHL-ottelua ilman tehopisteitä. Hän pelasi miesten pelejä myös yhdeksän ottelun verran farmijoukkue Dinamo Balašihassa, VHL:ssä. Yksi MHL-ottelu mukaan lukien Kostinille ei kertynyt kauden aikana kuitenkaan enempää runkosarjaotteluita leikkaushoitoa vaatineen olkapäävamman vuoksi.

St. Louis Blues varasi Kostinin ensimmäisellä kierroksella 31. pelaajana NHL:n varaustilaisuudessa 2017. Seura sai hänen varausvuoronsa Pittsburgh Penguinsilta varaustilaisuuden kynnyksellä tehdyssä pelaajakaupassa. Blues varasi ennen Kostinia samana kesänä aiemmin jo Robert Thomasin (20. varaus). Kostin teki jo saman vuoden syyskuussa seuran kanssa kolmivuotisen tulokassopimuksen. Hän sai NHL-sopimuksen odotettua nopeammin, sillä talousvaikeuksista kärsinyt Dinamo Moskova päätti vapauttaa kaikki sopimuksensa vapaille markkinoille, mikä ei estänyt Kostinia tekemästä NHL-sopimusta. Hän pelasi kauden 2017–2018 kokonaan AHL-joukkue San Antonio Rampagen vahvuudessa, jossa Kostinin tulokaskausi toi 67 runkosarjaottelussa tehot 6+22=28.

Myös kauden 2018–2019 Kostin aloitti San Antonio Rampagen AHL-joukkueessa.

Heinäkuussa 2022 Kostin teki yksivuotisen jatkosopimuksen Bluesin kanssa. Lokakuussa 2022 Kostin kaupattiin Edmonton Oilersiin vaihdossa Dmitri Samorukoviin.

Kesäkuussa 2023 Oilers kauppasi Kostinin ja Kailer Yamamoton Detroit Red Wingsiin.

Maaliskuussa 2024 siirtorajan viimeisenä päivänä Red Wings kauppasi Kostinin San Jose Sharksiin vaihdossa Radim Simekiin ja seitsemännen kierroksen varausvuoroon vuoden 2024 varaustilaisuudessa.

### Maajoukkueura

Kostin pelasi alle 20-vuotiaiden MM-kilpailuissa vuosina 2018 ja 2019, joista jälkimmäisessä turnauksessa hän toimi Venäjän kapteenina ja johdatti joukkueen pronssiin. Kostin oli vuoden 2017 Venäjän paras pistemies ja maalintekijä tehoilla 5+3=8. Hän voitti myös joukkueen sisäisen tehotilaston lukemalla +7. Valmennus valitsi Kostinin Venäjän turnauksen yhdeksi kolmesta parhaasta pelaajasta. Hänet valittiin myös sekä Sveitsiä että Valko-Venäjää vastaan pelatun alkulohkon ottelun päätteeksi joukkueensa ottelun parhaaksi pelaajaksi.

Alle 20-vuotiaiden vuoden 2018 MM-kilpailuissa Kostin valittiin Slovakiaa vastaan pelatun puolivälieräottelun päätteeksi Venäjän ottelun parhaaksi pelaajaksi. Yhdysvaltoja vastaan pelatun välieräottelun päätteeksi hänet palkittiin valmennuksen valitsemana joukkueensa turnauksen yhtenä kolmesta parhaasta pelaajasta. Venäjän 1–2-tappioon päättyneen ottelun päätteeksi palkintoa vastaanottaessaan joukkueensa tappioon pettynyt Kostin herätti kyseenalaista huomiota. Ennen palkinnon vastaanottamista hän paiskasi kypäränsä kaukalon laitaan, vei palkintonsa tämän jälkeen omaan vaihtoaitioonsa, eikä katsonut kameraan palkittujen joukkuetovereidensa yhteiskuvassa. Palatessaan siniviivalle Kostin kiroili häntä kuvanneelle kameralle. Kostin pyysi ottelun jälkeen julkisesti anteeksi käytöstään vedoten tappiosta tulleeseen pettymykseensä. Hänen erikoinen käytönsä jatkui kuitenkin pronssiottelussa Sveitsiä vastaan, kun Kostin tuuletti 3–1-osumaansa provosoivasti tukkimalla korvansa hänelle aiemman käytöksen vuoksi buuanneelle kanadalaisyleisölle. Kostinin osuma jäi lopulta Venäjän 5–2-voittoon päättyneen ottelun pronssin ratkaisseeksi maaliksi.

Kostin pelasi myös alle 18-vuotiaiden MM-kilpailuissa vuonna 2016, jolloin hän toimi Venäjän kapteenina ja johdatti joukkueen pronssiin. Kostin sai joukkueesta paikan, kun Venäjän jääkiekkoliitto hyllytti vähin äänin ennen kisoja koko MM-leirille osallistuneen ryhmänsä, josta yli puolet oli lähteiden mukaan jäänyt dopingtesteissä kiinni kielletyksi luokitellun meldoniumin käytöstä. Kisojen pääikäluokkaa eli vuonna 1998 syntyneitä edustaneen rungon tilalle liitto lähetti turnaukseen Venäjän alle 17-vuotiaiden maajoukkueen, jonka runko koostui vuonna 1999 syntyneistä. Joukkueessa pelasi myös kolme vuonna 1998 syntynyttä Pohjois-Amerikassa pelannutta kiekkoilijaa, jotka eivät olleet mukana dopingrikkomuksesta syytetyssä MM-leiriryhmässä. Kostin jakoi neljällä osumallaan Venäjän sisäisen syöttöpörssin voiton Dmitri Samorukovin kanssa.

Kostin pelasi myös alle 18-vuotiaiden Ivan Hlinkan muistoturnauksessa vuonna 2016, jolloin hän toimi Venäjän kapteenina ja johdatti joukkueen pronssiin. Kostin voitti tehoilla 4+3=7 joukkueen sisäisen pistepörssin sekä jakoi sisäisen maalipörssin voiton Andrei Svetšnikovin kanssa. Hän pelasi myös World U-17 Hockey Challengessa, jolloin Kostin toimi Venäjän kapteenina ja voitti hopeaa. Hän pelasi myös alle 19-vuotiaiden World Junior A Challengessa vuonna 2016 voittaen pronssia.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | HK MVD Balašiha | MHL | 30 | 8 | 13 | 21 | 74 | – | – | – | – | – | U18 | 5 | 0 | 4 | 4 | 4 |
| 2016–2017 | Dinamo Moskova | KHL | 8 | 0 | 0 | 0 | 27 | – | – | – | – | – |
|  | Dinamo Balašiha | VHL | 9 | 1 | 0 | 1 | 4 | – | – | – | – | – |
|  | HK MVD Balašiha | MHL | 1 | 0 | 1 | 1 | 2 | – | – | – | – | – |
| 2017–2018 | San Antonio Rampage | AHL | 67 | 6 | 22 | 28 | 72 | – | – | – | – | – | JMM | 5 | 5 | 3 | 8 | 2 |
| 2018–2019 | San Antonio Rampage | AHL | 66 | 10 | 14 | 24 | 102 | – | – | – | – | – | JMM | 7 | 3 | 3 | 6 | 10 |
| 2019–2020 | San Antonio Rampage | AHL | 48 | 13 | 17 | 30 | 59 | – | – | – | – | – |
|  | St. Louis Blues | NHL | 4 | 1 | 0 | 1 | 0 | – | – | – | – | – |
| 2020–2021 | Avangard Omsk | KHL | 43 | 7 | 11 | 18 | 50 | 24 | 5 | 4 | 9 | 44 |
|  | St. Louis Blues | NHL | 2 | 0 | 1 | 1 | 0 | – | – | – | – | – |
| 2021–2022 | St. Louis Blues | NHL | 40 | 4 | 5 | 9 | 23 | – | – | – | – | – |
|  | Springfield Thunderbirds | AHL | 17 | 3 | 3 | 6 | 15 | 18 | 4 | 4 | 8 | 32 |
| 2022–2023 | Edmonton Oilers | NHL | 57 | 11 | 10 | 21 | 66 | 12 | 3 | 2 | 5 | 9 |
|  | Bakersfield Condors | AHL | 9 | 2 | 2 | 4 | 15 | – | – | – | – | – |
| 5 kautta | yhteensä | AHL | 207 | 34 | 58 | 92 | 263 | 18 | 4 | 4 | 8 | 32 |
| 4 kautta | yhteensä | NHL | 103 | 16 | 16 | 32 | 89 | 12 | 3 | 2 | 5 | 9 |
| 2 kautta | yhteensä | KHL | 51 | 7 | 11 | 18 | 77 | 24 | 5 | 4 | 9 | 44 |

Lähteet
-------

* Klim Kostin The Internet Hockey Databasessa (englanniksi)
* Klim Kostin Eurohockey-sivustolla (englanniksi)
* Klim Kostin *Elite Prospects*. Everysport Media Group AB.  (englanniksi)

### Viitteet

1. 1 2 3  Klim Kostin The Internet Hockey Databasessa (englanniksi)
2. 1 2 3 4 5 6 7 8  Klim Kostin *Elite Prospects*. Everysport Media Group AB.  (englanniksi)
3. 1 2  Klim Kostin Stats, Profile, Bio, Analysis and More *sportsforecaster.com*. XML Team Solutions, LLC. Viitattu 9.1.2019. (englanniksi)
4. ↑  Nuoresta venäläishyökkääjästä seuraava Patrik Laine? – "Lähes täydellinen paketti" *suomikiekko.com*.  14.6.2017. Nordic Sport Media. Viitattu 9.1.2019.
5. 1 2 3  Kennedy, Ryan: Klim Kostin is the great unknown of the 2017 draft *thehockeynews.com*.  22.6.2017. CHICAGO:  Roustan Media Ltd. Viitattu 9.1.2019. (englanniksi)
6. ↑  Протокол игры: ОХК Динамо М - ХК Сочи *khl.ru*.  15.9.2016. КХЛ. Viitattu 9.1.2019. (venäjäksi)
7. ↑  Yerdon, Joe: Klim Kostin hoping to play in North America, but unsure where Russia-born forward could find spot in NHL, American Hockey League or Western Hockey League *NHL.com*.  13.7.2017. National Hockey League. Viitattu 9.1.2019. (englanniksi)
8. ↑  Kostin signs three-year entry-level deal  5.7.2017. ST. LOUIS:  St. Louis Blues. Viitattu 9.1.2019. (englanniksi)
9. ↑  St. Louis hyötyi Dinamo Moskovan kaaottisesta tilasta – venäläishyökkääjä jo nyt Pohjois-Amerikkaan *suomikiekko.com*.  5.7.2017. Nordic Sport Media. Viitattu 9.1.2019.
10. ↑  Pinkert, Chris: Blues assign 7 players to San Antonio  24.9.2018. ST. LOUIS:  St. Louis Blues. Viitattu 9.1.2019. (englanniksi)
11. ↑
12. ↑  Blues Trade Kostin for Defensive Depth in Samorukov The Hockey Writers. Viitattu 31.10.2022. (englanniksi)
13. ↑
14. ↑
15. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 9.1.2019. (englanniksi)
16. ↑  BEST PLAYER OF THE GAME SELECTED BY THE TEAM (pdf)  5.1.2019. IIHF.  Arkistoitu 3.3.2021. Viitattu 9.1.2019. (englanniksi)
17. ↑  Vati täysin nurin! Venäjän kipparilta todella outoa käytöstä tappion jälkeen – mitä hän noitui kameralle? *suomikiekko.com*.  5.1.2019. Nordic Sport Media. Viitattu 9.1.2019.
18. ↑  Anteeksipyyntö! Luokattomasti käyttäytynyt venäläispelaaja katuu toimintaansa: "Halusin niin kovasti voittaa" *suomikiekko.com*.  5.1.2019. Nordic Sport Media. Viitattu 9.1.2019.
19. ↑  Venäjän kapteeni jatkoi erikoisia temppujaan! Nousi kotiyleisön inhokiksi – katso video *suomikiekko.com*.  6.1.2019. Nordic Sport Media. Viitattu 9.1.2019.
20. ↑  GAME SUMMARY (pdf)  6.1.2019. IIHF.  Arkistoitu 6.1.2019. Viitattu 9.1.2019. (englanniksi)
21. ↑  Skandaali mahdollistamassa superlupauksen MM-kisat kaksi vuotta vanhempien ikäryhmässä *suomikiekko.com*.  7.4.2016. Nordic Sport Media. Viitattu 9.1.2019.